นินจารีวเค็นเด็ง II: อันโกกุโนะจาชิงเค็ง

***นินจารีวเค็นเด็ง II: อันโกกุโนะจาชิงเค็ง*** หรือที่รู้จักในทวีปอเมริกาเหนือในชื่อ ***นินจาไกเด็ง II: เดอะดาร์กซอร์ดออฟเคออส*** หรือที่รู้จักในทวีปยุโรปในชื่อ ***แชโดว์วอร์ริเออส์ II: เดอะดาร์กซอร์ดออฟเคออส*** เป็นเกมแอ็กชัน-แพลตฟอร์ม ค.ศ. 1990 ที่พัฒนาและเผยแพร่โดยบริษัทเทคโมสำหรับแฟมิคอม ซึ่งเป็นภาคสองในไตรภาคของ*[[นินจารีวเค็นเด็ง]]*สำหรับแฟมิคอม และวางจำหน่ายในทวีปอเมริกาเหนือรวมถึงประเทศญี่ปุ่นใน ค.ศ. 1990 ตลอดจนทวีปยุโรปใน ค.ศ. 1992 นอกจากนี้ บริษัทนินเท็นโดยังได้เปิดตัวเวอร์ชันวิดีโอเกมอาร์เคดสำหรับระบบเพลย์ชอยซ์-10 ใน ค.ศ. 1990 เช่นกัน

เหตุการณ์ใน*นินจารีวเค็นเด็ง II* เกิดขึ้นหนึ่งปีหลังจากเหตุการณ์ในเกม''นินจารีวเค็นเด็ง''ภาคแรก โดยเป็นเรื่องเกี่ยวกับจักรพรรดิปีศาจชื่อแอชตาร์ ซึ่งเมื่อได้ยินข่าวการพ่ายแพ้ของจากิโอ ก็คิดแผนที่จะยึดครองโลกและกลืนกินด้วยความมืดมิดด้วยดาบปีศาจที่เรียกว่าดาบมืดแห่งความโกลาหล ส่วนสายลับกองทัพบกสหรัฐที่ชื่อรอเบิร์ต ที. สเตอร์เจียน ได้สรรหาตัวเอกของเกมอย่างรีว ฮายาบูซะ และบอกกับเขาว่าเขาคือคนเดียวเท่านั้นที่จะหยุดมันได้ เกมนี้ได้รับคำชมในการแสดงตัวอย่างจากนิตยสาร*[[อิเล็กทรอนิกเกมมิงมันท์ลี]]*และนิตยสาร*[[นินเท็นโดเพาเวอร์]]* ตลอดจนยังคงได้รับการให้คะแนนและการนำเสนอข่าวในระดับสูงอย่างต่อเนื่อง โดยได้รับการเสนอชื่อเข้าชิงรางวัลหลายรางวัลจาก*นินเท็นโดเพาเวอร์*ใน ค.ศ. 1991 บรรดานักวิจารณ์กล่าวว่าภาพและการควบคุมของ*นินจารีวเค็นเด็ง II* ได้รับการปรับปรุงให้ดีขึ้นกว่าภาคก่อนในขณะที่ยังคงระดับความยากสูงสำหรับผู้เล่นไว้ได้ แต่ภาคนี้ถูกติเตียนว่ามีโครงเรื่องที่ทั่วไปและคาดเดาได้มากกว่า เกมดังกล่าวยังคงดึงดูดใจผู้เล่นได้ยาวนาน โดยนักวิจารณ์รายหนึ่งกล่าวว่า*นินจาไกเด็ง II* เป็น "ประสบการณ์อันท้าทายที่เหล่าเกมเมอร์ในยุค 8 บิตต้องเคยใช้ชีวิตและตายไปเพื่อสิ่งนี้"

## โครงเรื่อง
หลังจากเหตุการณ์ในเกม*นินจารีวเค็นเด็ง*ภาคแรก ในอาณาจักรแห่งความมืด แอชตาร์ จอมวายร้ายผู้ควบคุมจากิโอ ได้รับแจ้งถึงความพ่ายแพ้ของจากิโอ เขาจึงวางแผนที่จะปกครองโลกโดยการเปิดประตูแห่งความมืด และรอเบิร์ต ที. สเตอร์เจียน สมาชิกหน่วยข่าวกรองพิเศษแห่งกองทัพบกสหรัฐ ได้ถูกส่งไปตามหารีวเพื่อกำจัดแอชตาร์ รอเบิร์ตแจ้งให้รีวทราบว่าไอรีน ลูว์ ถูกจับตัวไป และเขาต้องไปที่หอคอยแห่งลาห์จาเพื่อช่วยเธอ หลังจากกระโดดขึ้นรถไฟบรรทุกสินค้าและต่อสู้ไปบนภูเขาซึ่งหอคอยดังกล่าวตั้งอยู่ เขาก็ถูกซุ่มโจมตีโดยบุคคลที่อธิบายตัวเองว่าเป็นชนเผ่าแห่งโลกโกลาหล ที่นำโดยจักรพรรดิแห่งความมืดนามว่าแอชตาร์ ครั้นหลังจากขึ้นไปถึงยอดหอคอยแล้ว รีวก็พบกับไอรีนซึ่งถูกแอชตาร์จับตัวไป จากนั้น แอชตาร์ก็โจมตีรีวด้วยพลังจากดาบของเขาเอง แต่ก่อนที่แอชตาร์จะจัดการรีวได้ รอเบิร์ตก็ปรากฏตัวและยิงแอชตาร์ที่ด้านหลัง ซึ่งได้หยุดมันไว้ โดยรอเบิร์ตสั่งให้แอชตาร์ส่งดาบของเขาและยอมแพ้ ทว่า แอชตาร์ได้หนีไปกับไอรีน และบอกให้รีวตามเขาเข้าไปในเขาวงกตแห่งความมืด

หลังจากที่แอชตาร์หลบหนีเข้าไปในเขาวงกตแห่งความมืด รอเบิร์ตได้บอกรีวเกี่ยวกับแผนการของแอชตาร์ที่จะยึดครองโลกโดยใช้พลังทั้งหมดของดาบมืดแห่งความโกลาหลของมัน รอเบิร์ตขอร้องรีวให้หยุดแอชตาร์ก่อนที่ดาบมืดของมันจะมีพลังเต็มที่ หลังจากต่อสู้ฝ่าเขาวงกตแห่งความมืดและเข้าสู่โลกโกลาหล รีวได้ยินเสียงสะท้อนถึงแผนการของแอชตาร์ในระยะไกล จากนั้น รีวก็ตามแอชตาร์ทัน มันปล่อยไอรีน แต่ทันทีที่ปล่อยเธอ มันก็แทงเธอด้วยดาบมืด แล้วรอเบิร์ตก็ปรากฏตัวขึ้น แต่กลับพบว่าไอรีนได้รับบาดเจ็บสาหัส แอชตาร์จึงโจมตีรอเบิร์ตด้วยพลังจากดาบมืดของมัน และท้าให้รีวต้องต่อสู้ รีวเอาชนะแอชตาร์ได้ และก่อนที่มันจะตาย มันก็บอกว่ากองกำลังแห่งความมืดจะตื่นขึ้นในเร็ว ๆ นี้ และเรียกร้องกองกำลังแห่งความโกลาหลให้เข้ามาปกคลุมโลกนี้ให้มืดมิด ขณะที่มันกำลังพูดอยู่ ดาบมืดแห่งความโกลาหลก็หายไปในอากาศ โดยหลังจากแอชตาร์เสียชีวิต ไอรีนบอกรีวว่าแท่นบูชาปีศาจที่แอชตาร์เตรียมไว้เพื่อเปิดประตูแห่งความมืดจะต้องถูกทำลาย จากนั้น รีวก็ทิ้งไอรีนและบอกให้รอเบิร์ตพาเธอออกจากโลกแห่งความโกลาหล

ขณะที่รีวเข้าสู่โลกแห่งความมืดเพื่อทำลายแท่นบูชา ไอรีนกับรอเบิร์ตก็กำลังเดินทางกลับ และถูกเงาร่างหนึ่งที่ไอรีนเคยเห็นมาก่อนขวางเอาไว้ ในขณะเดียวกัน หลังจากเป็นฝ่ายชนะเคลเบอรอส ที่เขาสังเกตว่าเคยต่อสู้ด้วยในการปะทะกับจากิโอ (ในเกม*นินจารีวเค็นเด็ง*ภาคก่อน) รีวได้พบว่ารอเบิร์ตนอนอยู่บนพื้นและได้รับบาดเจ็บสาหัส เขาบอกรีวว่าไอรีนถูกจับอีกครั้ง และรีวต้องป้องกันไม่ให้ประตูแห่งความมืดเปิดออก จากนั้น รอเบิร์ตก็บอกให้รีวทิ้งเขาไว้ข้างหลังในขณะที่เขาต่อสู้กับเหล่าปีศาจ ในที่สุด รีวก็สามารถไปถึงแท่นบูชาปีศาจที่ซึ่งเขาพบไอรีนและร่างเงาที่จับตัวเธอไป โดยร่างนั้นได้เผยตัวว่าเป็นจากิโอ – ที่เป็นตัวร้ายจาก*นินจารีวเค็นเด็ง*ภาคแรก – ซึ่งถูกปีศาจเข้าสิงหลังจากการต่อสู้ครั้งแรกกับรีว

จากิโอบอกรีวว่าเขาวางแผนที่จะใช้ดาบมืดแห่งความโกลาหลเพื่อใช้พลังชีวิตของไอรีนในการเปิดประตูแห่งความมืดและเรียกปีศาจทั้งหมดออกมา ในขณะที่รีวปลุกพวกมันจากการหลับใหล จากนั้น จากิโอก็ท้ารีวให้เผชิญหน้าและรีวก็สามารถเอาชนะมันได้ ก่อนที่รีวและไอรีนจะทำลายแท่นบูชาปีศาจได้ เลือดของจากิโอก็ปลุกดาบมืดขึ้นมา ซึ่งเปิดประตูแห่งความมืด ทำให้ไอรีนและรีวตกใจด้วยพลังของมัน ซึ่งปีศาจจาชิงได้ปลุกศพของจากิโอให้ฟื้นคืนชีพ จากนั้น มันก็แปลงร่างเป็นกำแพงปีศาจ ซึ่งรีวสามารถชนะมันได้หลังจากยืมพลังจากดาบมังกรของเขา จาชิงถูกปิดผนึกอีกครั้ง ดาบมืดก็แตกออกจากกัน ส่วนประตูแห่งความมืดปิดลงแล้วหายไป และรีวก็หนีออกจากวิหารพร้อมกับไอรีนในขณะที่วิหารกำลังพังทลาย ต่อมา เขาเริ่มโศกเศร้าโดยคิดว่าไอรีนเสียชีวิตไปแล้ว แต่พลังของดาบมังกรได้ทำให้เธอฟื้นคืนชีพขึ้นมา ไอรีนบอกกับรีวว่าเธอรู้สึกเหมือนเธอฝันเป็นเวลานาน รีวบอกเธอว่าเหตุการณ์ดังกล่าวจบลงแล้ว และเกมก็จบลงในขณะที่ทั้งสองดูพระอาทิตย์ตก

## รูปแบบการเล่น
thumb|left|''นินจารีวเค็นเด็ง II'' นำเสนอความสามารถของรีว ที่สามารถแยกร่างออกเป็นหลายร่างได้ โดยฉากนี้ ร่างเงาของริว (นินจาสีส้ม) ถูกใช้เพื่อปราบบอสที่ชื่อนางะโซตูวะ

เช่นเดียวกับเกม''นินจารีวเค็นเด็ง''ภาคก่อน ผู้เล่นจะควบคุมรีว ฮายาบูซะ ผ่านด่านแพลตฟอร์มที่เรียกว่า "แอ็ก" (Act) โดยผู้เล่นสามารถกระโดดรวมถึงเกาะผนังและบันไดปีนได้ ส่วนความสามารถใหม่สองอย่างที่รีวสามารถทำได้ใน*นินจารีวเค็นเด็ง II* คือการปีนขึ้นและลงกำแพงรวมถึงโจมตีด้วย "ไอเทมเพิ่มพลัง" ขณะเกาะอยู่บนกำแพงและบันไดปีน ทั้งนี้ รีวมีมาตรวัดชีวิตอยู่ด้านบนของหน้าจอ ซึ่งจะลดลงทุกครั้งที่เขาได้รับความเสียหายจากศัตรู โดยรีวจะเสียชีวิตหากค่ามาตรวัดชีวิตหมดลง หรือรีวตกลงไปจากหน้าจอ หรือหากเวลาหมดลง เกมจะสิ้นสุดลงหากผู้เล่นเสียชีวิตทั้งหมด ซึ่งผู้เล่นสามารถคันทินิวและเริ่มใหม่ตั้งแต่เริ่มต้นด่านที่พวกเขาสูญเสียชีวิตทั้งหมดไปได้

ผู้เล่นสามารถกำจัดศัตรูได้ด้วยการฟันด้วยดาบมังกรของรีว หรือด้วยการใช้ไอเทมเพิ่มพลัง โดยไอเทมพิเศษเหล่านี้จะใช้ "พลังนินจา" ของรีว ซึ่งแสดงอยู่ด้านบนของหน้าจอเช่นกัน และไอเทมเพิ่มพลังประกอบด้วย: ดาวกระจาย, "ดาวกระจายกังหันลม" ที่เคลื่อนที่ไปมาเหมือนบูมเมอแรง, "วงล้อเพลิง" ที่ขว้างลูกไฟขึ้นไปในแนวทแยง, "ลูกแก้วมังกรไฟ" ที่ขว้างลูกไฟลงมาในแนวทแยง และ "วงล้อเพลิงไร้เทียมทาน" ที่สร้างบาเรียลูกไฟสามลูกรอบตัวรีว โดยทำลายศัตรูใด ๆ ที่โดนลูกไฟเหล่านั้น รวมถึงไอเทมเหล่านี้สามารถพบได้ในลูกแก้วคริสตัลต่าง ๆ ที่กระจัดกระจายอยู่ทั่วด่าน และสามารถเปลี่ยนไอเทมได้โดยการเก็บไอเทมเพิ่มพลังอีกชิ้นหนึ่ง ซึ่งปริมาณพลังนินจาที่ใช้จะขึ้นอยู่กับประเภทของไอเทมเพิ่มพลังที่ใช้

## หมายเหตุ

## อ้างอิง
* 
* 
* 

## แหล่งข้อมูลอื่น
* 
* ''Ninja Gaiden II: The Dark Sword of Chaos'' at OverClocked ReMix

หมวดหมู่:วิดีโอเกมที่ออกวางจำหน่ายในปี พ.ศ. 2533
หมวดหมู่:เกมสำหรับอะมิกา
หมวดหมู่:เกมสำหรับแฟมิคอม
หมวดหมู่:วิดีโอเกมแพลตฟอร์ม
หมวดหมู่:วิดีโอเกมผู้เล่นเดี่ยว
หมวดหมู่:วิดีโอเกมภาคต่อ
หมวดหมู่:วิดีโอเกมที่พัฒนาขึ้นในประเทศญี่ปุ่น